COMUNICAT DE SUPORT ALS TREBALLADORS DE MERCADONA EN VAGA

 Companys:

 Us volem transmetre el nostre suport i solidaritat amb la lluita que esteu portant a terme, en condicions gens fàcils, per la readmissió dels tres companys acomiadats i per les vostres legítimes demandes laborals.

 Ens sembla intolerable la greu vulneració del dret a la vaga i a la llibertat sindical que està exercint la direcció de Mercadona, contractant esquirols, impedint per la força el vostre accés als centres de treball i coaccionant a la resta de treballadors. 

Com vosaltres, repudiem el comportament dels sindicats majoritaris que, com sovint fan, han tornat a alinear-se amb l'empresa. Ens sembla també intolerable que el govern de la Generalitat, autoanomenat “catalanista i d'esquerres”, dificulti el legítim exercici del dret de manifestació. 

Opinem que tots i totes les persones assalariades, independentment del nostre lloc d'origen, formem part d'una mateixa classe treballadora. Per això rebutgem qualsevol mesura o llei que limiti els drets dels treballadors immigrants, intentant d'aquesta forma introduir la divisió entre nosaltres en perjudici de tots. En aquest sentit ens sembla repugnant que, per a doblegar la vostra tenaç lluita, s'estigui utilitzant l'amenaça d'expulsió com a arma de xantatge. 

Companys: compteu amb tot el nostre suport en la lluita que porteu a terme per la readmissió dels acomiadats i pels vostres legítims drets. 

Barcelona, 15 de juny de 2006. 

XARXA CONTRA ELS TANCAMENTS I LA PRECARIETAT 

xarxacontratancaments@moviments.net <mailto:xarxacontratancaments@moviments.net> 

http://www.moviments.net/xarxacontratancaments